
CONCLUZII: 


e Viziunea asupra Securității energetice 
depinde, în mare măsură, de contextul 
regional şi global şi de poziția ocupată în 
circuitul economic. 

e Amenințarea teroristă nu se opreşte la nivel 
unei singure naţiuni, aceasta depăşeşte 
granițele şi, uneori, are răsunet la nivelul 
unei întregi organizații internaţionale. 

e În actualul context politic delicat, siguranța 
demnitarilor este extrem de importantă 
deoarece aceştia sunt persoane-cheie care, 
prin funcțiile lor, influențează în mod decisiv 
echilibrul fragil al păcii şi securității 


internaționale, cum ar fi, de pildă, Secretarul 
General al ONU. 


În confruntarea cu terorismul, fiecare stat adoptă 
soluții diferite de gestionare a amenințării. Se utilizează 
o gamă largă de pârghii de supraveghere şi coerciție: 
controlul constant al identității, ocupației şi rezidentței, 
al deplasărilor şi comunicațiilor, controlul strict al 
fabricării, stocării şi circulației oricăror materiale 
pretabile a fi utilizate în acțiuni teroriste (armament, 
explozivi, muniții) etc. În actualul context politic deli- 
cat, siguranța demnitarilor este, poate, mai importantă 


e Organizația Naţiunilor Unite a resimţit, în 
ultima decadă, nevoia de a realiza un sistem 
de management al securității, unitar, superior 
departamentelor existente în trecut, care să 
facă față noilor provocări la care erau supuse 
oficialitățile implicate şi membrii Organizaţiei 
în acțiunile lor. 

e În luna august 2009, România, prin Serviciul 

de Protecţie şi Pază, a devenit partener al 

Organizaţiei Naţiunilor Unite în programul 

comun de pregătire a personalului de pro- 

tecţie şi securitate al ONU în domeniul protec- 
tiei nemijlocite, semnând un „Memorandum 
de înțelegere între Națiunile Unite şi 

Guvernul României”, în cadrul unei cere- 

monii desfăşurate la New York. 


decât în condiții de luptă. În primul rând, pentru că 


printre figurile publice ce beneficiază de protecție se 


află şi persoane-cheie care, prin funcțiile lor, influ- 
ențează în mod decisiv echilibrul fragil al păcii şi 
securităţii internaționale, cum ar fi, de pildă, Secretarul 
General al ONU. De asemenea, păstrarea integrității 
fizice şi viața unui oficial public reprezintă, în sine, o 
victorie împotriva insurgenților anarhişti, împotriva 
teroriştilor care doresc să câştige publicitate, influență şi 

destabilizarea ordinii 
intermediul asasinatelor. 

Marea majoritate a ţărilor lumii au adoptat o pozi- 
ție fermă în vasta problematică a combaterii tero- 
rismului. Un astfel de demers presupune luarea de 
măsuri drastice de anihilare a organizaţiilor teroriste şi a 
rețelelor care asigură suportul şi sprijinul logistic al 
acestora. Se consideră că orice dovadă de slăbiciune sau 
acceptare a compromisului poate genera o escaladare a 
acțiunilor cu caracter terorist. Totuşi, ameninţarea nu se 
opreşte la nivelul unei singure naţiuni, aceasta depăşeşte 
graniţele şi, uneori, are răsunet la nivelul unei întregi 
organizaţii internaţionale, fie că e vorba de o alianță 
militară precum NATO, fie de una care are ca scop 
oferirea unei platforme de dialog interstatal pentru 
instaurarea păcii mondiale, cum ar fi ONU. 

În primii 50 de ani de existență, Organizaţia 
Naţiunilor Unite s-a simţit protejată îndeajuns de steagul 
său şi de faptul ca era doar un actor neutru şi benevolent 
în participarea sa la evenimentele internaţionale. Un 
atac asupra unui membru al personalului ONU era, în 
general, considerat a fi un incident izolat. În anii 1990, 
numărul acţiunilor teroriste soldate cu morți sau răniți în 
rândul personalului Organizaţiei a înregistrat o creştere 
importantă. În plus, evoluţia şi extinderea mandatelor 
sale au presupus o participare din ce în ce mai nume- 
roasă a membrilor unor agenții umanitare în zone de 
război sau situaţii cu risc crescut, aceştia efectuându-şi 
misiunea în cadrul unor echipe multidisciplinare alături 
de forțele militare de menţinere a păcii. 

Fiind elaborat pentru necesităţile timpurii ale ONU, 
cu timpul, sistemul de management al securității nu a 
mai putut face față cerințelor şi obiectivelor specifice, 
iar Adunarea Generală a autorizat întărirea „în teritoriu” 
a efectivelor aflate în subordinea Coordonatorului 
Naţiunilor Unite pentru Securitate (UNSECOORD).! 
Coordonatorul era numit în funcție de Secretarul 
General, iar Biroul său avea mai multe responsabilități: 
elaborarea politicilor şi a procedurilor de securitate; 
asigurarea unui răspuns coerent al ONU în situații de 
urgență; coordonarea, planificarea şi implementarea 
programelor de siguranţă care interconectează agențiile, 
şi, în numele Secretarului General, luarea deciziilor 
necesare pentru relocarea/evacuarea personalului din 
zone cu securitate scăzută. În 2002, numărul ofiţerilor 
specializați în probleme de siguranță ajunsese la 300 
(100 de profesionişti şi 200 de recruți locali). Pe lângă 
UNSECOORD, Departamentul de Operațiuni de 
Menţinere a Păcii (Department of Peacekeeping 
Operations — DPKO) a deţinut o structură distinctă de 
securitate pentru personalul civil. Totuşi, fiecare dintre 
sediile importante ale ONU (New York, Viena, Nairobi, 
Bangkok etc.), ca şi Tribunalul de la Haga şi sediul de la 
Arusha, beneficiau de propriile Servicii de Securitate şi 
Siguranţă (Security Safety Services — SSS), acestea 
operând independent de orice alt departament central. 


societăților occidentale prin 


În perioada 2002-2003, Coordonatorul pentru 
Securitate a depus eforturi susținute pentru profesio- 
nalizarea serviciului de protecție îmbunătățind metodele 
de selecție, recrutare şi instruire. S-a urmărit normarea 
şi standardizarea programelor de securitate la nivelul 
tuturor agenţiilor, astfel, stabilindu-se o Reţea de 
Management al Securităţii. Dar atât DPKO, cât şi SSS, 
au continuat să funcţioneze ca două structuri separate. 

În ciuda preocupării continue pentru realizarea 
unui mediu sigur pentru desfăşurarea misiunilor ONU, 
atacul sinucigaş cu bombă asupra reprezentanţilor 
Organizaţiei în Hotelul Canal (Bagdad), pe 19 august 
2003, a reprezentat o lovitură neprevăzută şi devasta- 
toare, urmările constând în 22 de morţi şi alți 150 de 
răniți. După numai câteva săptămâni, urma să aibă loc 
un nou atac, soldat de această dată cu 2 morţi şi 19 
răniți. Era evident că amenințările la adresa Organizaţiei 
Naţiunilor Unite s-au intensificat îngrijorător. Raportul 
Comisiei Independente pentru Siguranţă şi Securitate, 
condusă de Martti Ahtisaari (fostul Preşedinte al 
Finlandei), a subliniat următoarea concluzie: 
Organizaţia Naţiunilor Unite ar putea să fie, teoretic, 
ținta unui atac în orice moment şi în orice loc, fie că e 
vorba de Bagdad, Kabul, Nairobi, Jakarta, Geneva sau 
New York. Nu există nicio dovadă certă că autorii 
atentatelor din Bagdad nu vor repeta acțiunile 
întreprinse anterior şi asupra altor ținte ONU de pe 
Glob. Comisia Ahtisaari a impus reevaluarea şi 
îmbunătăţirea strategiei de securitate prin intermediul 
mai multor măsuri: elaborarea unor ghiduri ONU pentru 
asigurarea protecţiei personalului; utilizarea unor 
instrumente profesionale cu scopul de a culege infor- 
maţii legate de potenţiale amenințări şi de a analiza 
riscurile aferente; crearea unui sistem de management al 
securității cât mai robust care să poată aplica măsuri 
disciplinare corespunzătoare în cazuri de non-compli- 
anţă, şi, de asemenea, alocarea unui nivel ridicat de 
resurse, adecvat pentru dezvoltarea şi întreţinerea 
infrastructurii de securitate. 

La nivelul întregii Organizaţii s-a făcut un efort 
convergent pentru a se realiza obiectivele declarate. A 
urmat, ca o consecință firească, adoptarea Rezoluţiei 
Adunării Generale (A/RES/59/276, XI, 7-23 decembrie 
2004) prin care s-a creat Departamentul de Securitate 
şi Siguranţă prin comasarea Biroului Coordonatorului 
Naţiunilor Unite pentru Securitate (UNSECOORD), a 
Serviciilor de Securitate şi Siguranţă (SSS) şi a compo- 
nentei de siguranță a civililor din Departamentul de 
Operaţiuni de Menţinere a Păcii (DPKO) într-un singur 
cadru de management al securităţii. 

În plus, Rezoluţia a impus ca noul Departament să 
fie condus de un oficial ONU cu rangul de Subsecretar 
General, cu un mandat de 5 ani fără posibilitate de 
reînnoire. 

Adunarea Generală a adoptat, de asemenea, măsuri 
pentru întărirea operațiunilor de protecţie în toate sediile 
ONU şi a decis stabilirea unei atitudini unificate asuprea 
politicilor, standardelor,  coordonării, comunicării, 
complianţei şi în privinţa analizei riscului şi a amenin- 
țărilor. Departamentul de Securitate şi Siguranță 
(UNDSS) a fost înființat oficial la 1 ianuarie 2005. 
Începând de atunci, acesta a urmărit îndeplinirea unor 
funcţii precum: 

= oferirea asistenţei necesare şi supravegherea 
activităților ONU pentru a facilita desfășurarea lor în 
condiții de siguranță, asigurând un răspuns coerent, 
oportun şi eficient la orice ameninţare sau situație de 
urgenţă; 

= construirea unui cadru metodologic comun, 
valabil pentru întreg sistemul, care să încorporeze un 
mecanism de evaluare a amenințărilor şi a nivelului de 
securitate, asigurând reducerea eficientă a riscului de 
producere a unor noi atacuri; 

= crearea unor politici, standarde şi proceduri 
operaţionale de înaltă calitate şi maximă eficiență; 

= asigurarea implementării şi monitorizarea ulte- 
rioară a respectării acestor politici şi proceduri; 

= alegerea opțiunilor cost-eficiente în privința 
cheltuirii resurselor și a angajărilor. 

În România, la asigurarea protecţiei şi pazei 
organelor de conducere strategică, participă o multi- 
tudine de instituţii, angrenând pentru aceasta, parțial 
sau în totalitate forțele şi mijloacele de care dispun. 
Instituţia dedicată în totalitate acestui scop este 
Serviciul de Protecţie şi Pază, care este organul de stat 
specializat în asigurarea protecţiei şi pazei”. Conform 
prevederilor legale, Serviciul de Protecţie şi Pază este 
integratorul tuturor activităților desfăşurate de forţele 
proprii şi de cele cu care se cooperează, pentru a 
asigura desfăşurarea, în condiţii de maximă siguranță, a 
activităților specifice ale demnitarilor. Structura 
organizatorică aprobată de Consiliul Suprem de 
Apărare a Țării în anul 2003, pe unități distincte pentru 
instituţiile fundamentale ale statului (Preşedinţie, 
Guvern, Parlament), asigură eficiența necesară actului 
de decizie şi execuţie atât în situaţii de normalitate, cât 
şi în situaţii de criză. 

În 2004, ONU şi Guvernul României au semnat un 
memorandum prin care ţara noastră îşi lua angajamentul 
de a colabora în vedere protecţiei demnitarilor 
Naţiunilor Unite aflaţi în teatrele de operaţii din Sudan 
şi Afghanistan. Desigur, organismul intern desemnat 
pentru aplicarea acordului a fost Serviciul de Protecţie 
şi Pază. Prima misiune a SPP a început în Sudan, în anul 
2004, când 11 militari au fost trimişi în teatrul de 
operaţii. Aceştia aveau sarcina de a asigura protecția 
demnitarilor ONU aflați în misiune diplomatică. Până în 
prezent, SPP a dislocat 16 grupuri de protecţie a 


demnitarilor ONU, 192 de militari români executând 
până acum misiuni în Sudan (Khartum, Darfur) şi 
Afganistan. Trei dintre misiuni sunt încă desfăşurare, 36 
de militari SPP fiind acum la datorie în ţările mai sus 
menţionate. Misiunile executate de către militarii SPP în 
parteneriat cu ONU sunt: 

= Afganistan: din 2005 şi până în prezent, au fost 
dislocate cinci grupuri a câte 12 militari; 

= Sudan: din anul 2004 şi până în prezent, nouă 
grupuri de protecţie au desfăşurat misiuni în această 
țară. Astfel, în perioada 2004 — 2006, un grup format 
din nouă militari ai SPP a executat misiuni de protecţie 
în această zonă, numărul lor crescând la 12 de persoane 
în perioada 2006 — 2007. Oficialii ONU au solicitat, în 
anul 2007, suplimentarea grupurilor de protecţie în acest 
teritoriu, astfel încât numărul cadrelor SPP s-a extins la 
câte două echipe de câte 12 persoane, care au executat 
anual misiuni în Khartum şi Darfur. 

Echipele SPP trimise în misiune şi-au îndeplinit de 
fiecare dată sarcinile cu succes, astfel, demnitarii aflaţi 
sub protecţia lor au putut să-şi desfăşoare activitatea în 
condiţii optime, chiar dacă se aflau în zone de conflict. 
Astfel, în luna august 2009, România, prin Serviciul de 
Protecție şi Pază, a devenit partener al Organizaţiei 
Naţiunilor Unite în programul comun de pregătire a 
personalului de protecție şi securitate al ONU în 
domeniul protecției  nemijlocite, semnând un 
„Memorandum de înțelegere între Naţiunile Unite şi 
Guvernul României”, în cadrul unei ceremonii desfă- 
şurate la New York. În baza acestui document, în data 
de 22 martie 2010 s-a inaugurat, la Bucureşti, „Centrul 
de Excelenţă pentru Protecţie şi Securitate (CEPS) al 
Serviciului de Protecţie şi Pază pentru pregătirea 
personalului de protecţie şi securitate al Naţiunilor 
Unite”. CEPS va avea, pe de o parte, o componentă de 
pregătire şi, pe de altă parte, o componentă de dezvol- 
tare şi experimentare. 

Organizația Naţiunilor Unite a ales România şi SPP 
pentru înființarea acestei structuri de învățământ 
datorită eficienţei cu care militarii români au executat 
misiunile de protecție a oficialilor ONU şi profesiona- 
lismului de care aceştia au dat dovadă în unele situaţii 
limită cu care s-au confruntat în cei şapte ani de când se 
află în teatrele de operaţii din Sudan şi Afganistan. 

Principalul obiectiv al programei de studiu al CEPS 
îl reprezintă perfecționarea şi uniformizarea modului de 
acțiune al membrilor echipei de protecție nemijlocită 
pentru a realiza misiuni eficiente în condiţii deosebite, 
specifice teatrului de operații din zona de dislocare. 
Centrul are vocație internațională, persoanele care 
urmează stagiul de pregătire fiind selecționate în urma 
aplicării individuale pentru acest curs, conform proce- 
durilor ONU, din rândul personalului ce desfăşoară în 
prezent misiuni de protecție în teatrele de operaţii. Cei 
care se ocupă de instruirea cursanților sunt angajaţi ai 
SPP şi personal al Naţiunilor Unite cu o temeinică 

pregătire tehnică privind procedurile militare, poliţi- 
eneşti sau de securitate şi o experiență solidă în 
domeniul protecţiei nemijlocite, autoapărării şi tehni- 
cilor de securitate în teatrele de operaţii şi misiuni 
internaţionale. Pregătirea personalului ONU participant 
la acest curs se va desfăşura în bazele de antrenament 
ale Serviciului de Protecţie şi Pază. Costurile logistice 
ale programelor de instruire vor fi suportate integral de 
Organizația Naţiunilor Unite. 

Adeseori, cea mai importanță ameninţare este 
aceea care ia naştere în interiorul structurii de protecţie 
datorită rutinei, mentalităţii inflexibile, superficialității 
sau autosuficienței. Este deosebit de important ca 
ofiţerii să fie mereu „în alertă”, nivelul de conştientizare 
trebuie să fie sporit pentru a putea evalua şi contracara 
corespunzător amenințările, ei trebuie să fie pregătiți în 
orice moment să acţioneze. În acest sens, specialiştii în 
domeniu au generalizat expresia „hardening the target”, 
înțelegând prin aceasta „toate măsurile specifice luate în 
direcția blocării accesului potenţialilor atentatori spre 
o fintă vizată, interzicerea, prin mijloace specifice, a 


dezvoltării capacităților operative şi operaţionale ale 
agresorilor şi proiectarea unui sistem de reacție şi 
măsuri de constrângere care să facă opțiunea aten- 
tatului absolut nefezabilă, ineficientă şi periculoasă 
pentru actorii potenţialei agresiuni”.* Mai mult, 
observațiile şi indicațiile anteriore pot fi aplicate şi 
celorlalte autorităţi şi chiar societăților în ansamblul lor. 
Cu toate acestea, pentru a combate terorismul, este 
nevoie de o expectativă vigilentă din partea fiecărui 
cetățean al lumii moderne, fie că acesta are sau nu o 
funcţie sau o responsabilitate publică. 


l! http://dss.un.org/public/AboutUs/History/tabid/520/ language/en- 
US/Default.aspx. 

? Legea nr. 67/2003 pentru aprobarea cu modificări şi completări a 
OUG nr. 103/2002 de completare şi modificare a Legii 191/1998 
privind organizarea şi funcționarea Serviciului de Protecţie şi Pază 
art.]. 

3 Conform http://wwrw.spp.ro, accesat la 20 ianuarie 2011. 

4 GL. (e) Gheorghe ARĂDĂVOAICE, Gl. bg. Iulian 
CRĂINICEANU, Lt. col. Dan NIŢĂ, Ameninţări, vulnerabilități 
şi riscuri la adresa demnitarilor, Editura ANTET, p.115. 


PROPUNERI: 


Organizaţia Naţiunilor Unite va trebui să urmărească continuu evoluţia riscurilor şi 
amenințărilor globale care îi vizează pe membrii săi (fie că e vorba de personalul obişnuit 
sau de înalți demnitari). 

De asemenea, Departamentul de Siguranţă şi Securitate al ONU (UNDSS) va trebui să fie 
supus reorganizării şi perfecţionării de fiecare dată când climatul internaţional de 
securitate o va impune. 

E necesar ca UNDSS să aibă întotdeauna o structură şi o pregătire a personalului adecvate 
nivelului de alertă teroristă specific contextului în care se găseşte. 

România trebuie să continue să fie un sprijin al Naţiunilor Unite în demersurile lor de 
perfecţionare şi uniformizare a modului de acțiune al membrilor echipei de protecție 
nemijlocită, pentru a permite oficialilor ONU realizarea unor misiuni eficiente în condiții 


deosebite, specifice teatrului de operaţii din zonele de dislocare. 
Pregătirea unor efective mai mari de cursanți în cadrul Centrul de Excelenţă pentru 
Protecţie şi Securitate (CE PS) şi extinderea acestei unități. 


A 


Autorul este ofițer în rezervă, doctorand al Universităţii Naţionale de Apărare „Carol I’ în domeniul 
„Științe militare şi informaţii”. În această calitate, preocupările acestuia se înscrie în arealul menţionat, 
fiind axate pe specializarea asupra modalităţilor de combatere a fenomenului terorist la toate nivelurile de 
abordare. 

